Nzimande versoek om oor Prasa se veiligheidspermit in te gryp | Maroela Media
Metrorail (Foto verskaf deur Untu)
Die Stad Kaapstad het Saterdag die minister van vervoer, Blade Nzimande, versoek om dringend in te gryp ná berigte dat die Spoorwegveiligheidsreguleerder (RSR) dalk die Passasierspooragentskap van Suid-Afrika (Prasa) se bedryfspermit kan opskort.
Brett Herron, Kaapstadse burgemeesterskomiteelid oor vervoer en stedelike ontwikkeling, het gesê hy is baie besorg oor berigte dat die RSR 'n skriftelike kennisgewing aan Prasa gestuur het oor sy voornemens om die veiligheidspermit op te skort. "Dit kan daartoe lei dat Metrorail se bedrywighede landswyd tot 'n stilstand kom."
Maroela Media het vroeër berig dié besluit volg ná 'n botsing tussen twee treine in Gauteng vandeesweek en die agteruitgang van Metrorail-dienste oor die algemeen. Die RSR moet seker maak dat dit veilig is vir pendelaars om van die diens gebruik te maak.
"Die drastiese besluit om Prasa se bedryfspermit op te skort op grond van veiligheidsbesware is aanduidend van die toestand van die diens," het Herron gesê. "Om die belangrikste openbarevervoermetode op te skort is 'n besluit wat nie maklik geneem sal word nie. Dit sal 'n impak op miljoene Suid-Afrikaners hê. In Kaapstad maak 'n hele paar honderdduisend passasiers staat op Metrorail ondanks die gebrekkige en onbetroubare toestande. Daarom doen ek 'n beroep op die minister van vervoer om 'n noodtoestand af te kondig wat betref spoorwegdienste. Dit is nie oor politieke redes, soos wat hy my van beskuldig het nie. Ek maan minister Nzimande om iets te doen."
Maroela Media het vroeër berig Nzimande het Maandag gekap na die DA se beroep om 'n toestand van nood te verklaar in terme van spoorlyn-vervoer/treinvervoer in die Wes-Kaap en volgehou die regering is besig met die herstel van die Metrorail-dienste in dié provinsie. "Dié beroep van die DA is oneerlik, opportunisties en politieke maneuvrering wat die ernstige situasie wat die spoordienste in die Wes-Kaap in die gesig staar, wil uitbuit. Ek verwerp hierdie politieke aanstellerigheid in die sterks moontlike terme," het Nzimande in 'n verklaring oor die aangeleentheid gesê.
Die Stad Kaapstad benodig dringende ingryping om seker te maak dat hy minstens 88 waens beskikbaar het. Die waens wat beskadig is, moet herstel word en dringend weer in diens gestel word. "Die genadelose aanvalle op die diens en infrastruktuur moet toe 'n einde gebring word en 'n veilige, stabiele en betroubare spoorwegdiens moet in plek gestel word," het Herron gesê.
"Ek versoek die minister om die situasie te heroorweeg en te sien dat 'n noodreaksie dringend nodig is."
Herron het gesê daar is nog geen formele bevestiging oor die RSR se besluit nie. "Wat ook al die besluit, die diens het dringende ingryping van minister Nzimande nodig. Ek versoek hom om op te tree."
In die nuus Kaapstad Prasa
Wel ek is seker dit gaan weer gebeur …die mense is onkundig en werk nie met passie nie want dit is maar net n "job' !
@ Johanna Botha – dit is meer soos 'n amptelike status simbool wat jy kan gebruik om mense goed toe snou, 'n lekker groot inkomste, 'n kar en groot blyplek, en die beste van alles is jy hoef nie eers vir dit te werk nie!
Treine in die Kaap is 'n gemors!!
Brand.. botsings…of is dit verband aan mekaar? Waarskynlik georkestreerde sabotasie?
Al wat ou skuurpot Blade kan ingryp is as hyself gryp. Die komuniste manier!
Oh… die taxi is 'n wonderlike ding, ja-nee. Hy staan en dink waar die treine wink.. en dan kan die maters saam hul duur sjampanje skink…